[pic] | EUROOPA ÜHENDUSTE KOMISJON |

Brüssel 28.5.2008

KOM(2008) 336 lõplik

2008/0108 (CNS)

Ettepanek

NÕUKOGU MÄÄRUS

millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning milles käsitletakse kodulinnuliha turustusnorme

(komisjoni esitatud)

SELETUSKIRI

Nõukogu määrusega (EÜ) nr 1234/2007 on üle võetud määruse (EÜ) nr 1906/90 sätted, mis käsitlevad teatavaid kodulinnuliha turustusnorme.

Komisjon kavatseb teha määruse (EÜ) nr 853/2004 alusel ettepaneku lubada teatavate ainete kasutamist kodulinnurümpadelt pinnasaaste eemaldamiseks. Kodulinnuliha praegune määratlus, mis on kehtestatud nõukogu määrusega (EÜ) nr 1234/2007, milles käsitletakse kodulinnuliha turustusnorme, ei ole selliste ainete kasutamisega kooskõlas.

Kodulinnuliha praeguses määratluses kasutatud viide ainult külmtöötlusele on tehnoloogilist arengut arvesse võttes liiga piirav. Seega tuleb kõnealust määratlust kohandada.

Kodulinnurümpadelt saaste eemaldamise ainete kasutamist lubava määruse rakendamiseks tuleb muuta turustusnorme käsitlevat nõukogu määrust ja eelkõige „kodulinnuliha” määratlust.

Juhul kui komisjoni ettepanekut kõnealuste ainete kasutamise lubamiseks ei võeta vastu, tühistab komisjon käesolevas ettepanekus esitatud määratluse muudatuse.

Lisaks ei ole turustusnorme käsitlevaid sätteid alates 1990. aastast põhjalikult läbi vaadatud, samas kui kodulinnulihaturg ja tarbimisharjumused on oluliselt muutunud.

Seepärast on vaja kodulinnuliha turustusnormid läbi vaadata, võttes eelkõige arvesse tehnoloogilist arengut, ja laiendada teatavaid põhimõtteid kodulinnulihavalmististele ja -toodetele.

Võttes arvesse, et kodulinnuliha tarbitakse üha rohkem lihavalmististe ja -toodetena, tuleks kodulinnuliha suhtes kohaldatavate turustusnormide reguleerimisala laiendada kodulinnulihavalmististele ja -toodetele, samuti soolvees säilitatud kodulinnulihale, mida turustatakse üha rohkem.

Kui kodulinnuliha müüakse „värskena”, eeldavad tarbijad, et seda ei ole eelnevalt külmutatud ega kiirkülmutatud ja käsitavad seda kvaliteedi tagatisena. Seepärast tuleb kehtivat põhimõtet, mille kohaselt ei tohi „värskena” müüdavat kodulinnuliha eelnevalt külmutada, täpsustada ja kohaldada seda ka kodulinnulihavalmististe ja -toodete suhtes.

Käesolev ettepanek ei avalda mõju ühenduse eelarvele.

2008/0108 (CNS)

Ettepanek

NÕUKOGU MÄÄRUS

millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning milles käsitletakse kodulinnuliha turustusnorme

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust

ning arvestades järgmist:

1. Nõukogu 22. oktoobri 2007. aasta määrusega (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus),[1] on kehtestatud teatavad kodulinnuliha turustusnormid.

2. Määruse (EÜ) nr 1234/2007 artikliga 116 on ette nähtud, et kodulinnulihasektori tooteid turustatakse vastavalt XIV lisas esitatud sätetele.

3. Võttes arvesse, et kodulinnuliha tarbitakse üha rohkem lihavalmististe ja -toodetena, tuleks kodulinnuliha suhtes kohaldatavate turustusnormide reguleerimisala laiendada kodulinnulihavalmististele ja -toodetele.

4. Samuti peaks turustusnormide reguleerimisala hõlmama CN-koodi 0210 99 39 alla kuuluvat soolvees säilitatud kodulinnuliha.

5. Kodulinnuliha praeguses määratluses kasutatud viide ainult külmtöötlusele on tehnoloogilist arengut arvesse võttes liiga piirav. Seega tuleb kõnealust määratlust kohandada.

6. Toiduainete märgistamist käsitlevate ühenduse õigusaktide kohaselt ei tohi märgistus ega märgistamiseks kasutatavad meetodid olla ostjat eksitavad, eelkõige toiduainete iseloomulike tunnuste osas, sealhulgas toiduainete laadi, määratluse, omaduste, koguse, säilivuse, päritolu ning tootmis- või valmistamisviisi osas.

7. Tarbijate jaoks on eriti oluline, millises olekus kodulinnuliha müüakse, eriti kui seda müüakse värskena. Kui kodulinnuliha müüakse „värskena”, eeldavad tarbijad, et seda ei ole varem külmutatud ega kiirkülmutatud ja käsitavad seda kvaliteedi tagatisena.

8. Seepärast tuleks täpsustada põhimõtet, mille kohaselt ei tohi värsket kodulinnuliha, sealhulgas värskest kodulinnulihast valmistisi, külmutada enne kõnealuse liha turustamist värske lihana. Võttes arvesse, et turustusnormide eesmärgiks on ka kodulinnuliha kvaliteedi parandamine ja tarbijate huvides sellega seotud teabe edastamine, tuleks mõiste „värske” määratleda turustusnormides täpsemalt kui toiduohutust käsitlevates õigusaktides.

9. Külmutatud või kiirkülmutatud kodulinnuliha tuleks müüa samas olekus või kasutada valmistoodetes, mida turustatakse külmutatud või kiirkülmutatud olekus, või lihatoodetes.

10. Kuna A-klassi liigendamine alaklassi A1 ja A2, mis on ette nähtud määrusega (EÜ) nr 1234/2007, on liigne ja seda ei ole tegelikult kasutatud, tuleks kõnealune nõue lihtsustamise eesmärgil tühistada.

11. Seepärast tuleks määrust (EÜ) nr 1234/2007 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1234/2007 XIV lisa muudetakse vastavalt käesoleva määruse lisale.

Artikkel 2

Käesolev määrus jõustub seitsmendal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

LISA

Määruse (EÜ) nr 1234/2007 XIV lisa B osa muudetakse järgmiselt:

1) I osa lõige 1 asendatakse järgmisega:

„1. Ilma et see piiraks käesoleva lisa C osa sätete kohaldamist seoses haudemunade ja kodulindude tibude tootmise ja turustamisega, kohaldatakse käesoleva osa sätteid seoses teatavate kodulinnuliha tüüpide ja esituskujude ning kodulinnuliha või rupsi valmististe ja toodete turustamisega ühenduses äri või kaubanduse teel järgmiste liikide puhul, nagu on sätestatud I lisa XX osas:

- kanad liigist Gallus domesticus ,

- pardid,

- haned,

- kalkunid,

- pärlkanad.

Kõnealuseid sätteid kohaldatakse ka I lisa XXI osas osutatud CN-koodi 0210 99 39 alla kuuluva soolvees säilitatud kodulinnuliha suhtes.”

2) II osa asendatakse järgmisega:

„II Mõisted

Ilma et see piiraks komisjoni poolt hiljem sätestatavaid määratlusi, kohaldatakse käesolevas osas järgmisi mõisteid:

1. „kodulinnuliha” – CN-koodi 0105 alla kuuluvate kodulindude söödavad osad;

2. „värske kodulinnuliha” – kodulinnuliha, mida ei ole kunagi külmutamisega jäigastatud ning mida tuleb kogu aeg hoida temperatuuril, mis ei ole madalam kui − 2°C ega kõrgem kui + 4°C. Liikmesriigid võivad siiski kehtestada lühikeseks ajaks erinevad temperatuurinõuded värske kodulinnuliha lõikamisel ja ladustamisel jaemüügipoodides või müügipunktide abihoonetes, kui lõikamise ja ladustamise eesmärk on üksnes tarbijale kohapeal müümine;

3. „külmutatud kodulinnuliha” – kodulinnuliha, mis tuleb külmutada nii kiiresti kui võimalik normaalse tapatoimingu piires ning mida ei tohi hoida kõrgemal temperatuuril kui − 12°C;

4. „kiirkülmutatud kodulinnuliha” – kodulinnuliha, mida hoitakse kogu aeg temperatuuril, mis ei ole kõrgem kui –18°C, millest kõrvalekalded on sätestatud nõukogu 21. detsembri 1988. aasta direktiivis 89/108/EMÜ kiirkülmutatud toiduaineid käsitlevate liikmesriikide õigusaktide ühtlustamise kohta*;

5. „värskest kodulinnulihast valmistised” – lihavalmistised, mille valmistamisel kasutatakse „värsket kodulinnuliha” käesoleva määruse tähenduses;

6. „kodulinnulihatooted” – määruse (EÜ) nr 853/2004 I lisa punktis 7.1 määratletud lihatooted, mille valmistamisel kasutatakse „kodulinnuliha” käesoleva määruse tähenduses.

* EÜT L 40, 11.2.1989, lk 51.”

3) III osa muudetakse järgmiselt.

a) Lõike 1 teine lõik jäetakse välja.

b) Lõikes 2 asendatakse sissejuhatav lause järgmisega:

„Kodulinnuliha ja kodulinnulihavalmistisi turustatakse järgmises olekus:”

[1] ELT L 299, 16.11.2007, lk 1. Määrust on viimati muudetud määrusega (EÜ) nr 248/2008 (ELT L 76, 19.3.2008, lk 6).